Lang vakansie rem Pep, Ackermans se verkope | Netwerk24
Deur Nellie Brand-Jonker 24 Januarie 2020 15:41
Die langer skoolvakansie en skerp verhogings in pryse het ’n negatiewe uitwerking op die verkope van Pep en Ackermans gehad.
Pepkor, die moedermaatskappy van die twee kettingwinkels, het in sy handelsoorsig vir die kwartaal tot einde Desember gesê Pep en Ackermans se verkope het met 6% gestyg.
Uitgesluit nuwe winkels wat sedert die vorige jaar geopen is, het verkope met 3% gestyg.
“Die verkope is negatief geraak deur die verskuiwing van skoolklereverkope van Desember 2019 tot Januarie 2020 as gevolg van skole wat vanjaar later begin het,” lui Pepkor se verklaring.
Pryse het gemiddeld met 9% gestyg vir klere, skoene en huishoudelike produkte weens skommelings in die wisselkoers.
Dit is vergeleke met pryse wat in die ooreenstemmende kwartaal einde 2018 met net 1,6% gemiddeld gestyg het.
“Die aantal eenhede wat verkoop is, het gevolglik gedaal.”
Pepkor het in die kwartaal sy inkomste met 7,6% tot R20,9 miljard verhoog.
Volgens die groep het sy kettingwinkels wat klere, skoene en huishoudelike ware verkoop, hul markaandeel suksesvol behou en uitgebrei.
Volgens Pepkor het Pep en Ackermans nieteenstaande die prysverhogings hul posisie as prysleiers in die deel van die mark waar hul betrokke is, gehandhaaf.
In die res van Afrika het Pep Africa, wat 3% tot die groep se inkomste bydra, die invloed van swak wisselkoerse gevoel. Die verkope in die res van Afrika het in randterme met 13% gedaal en in die lande se eie wisselkoerse met amper 3%.
Die afdeling wat Pepkor Speciality genoem word, se verkope het uitgesluit nuwe winkels gedaal met 0,6%. Dit is toegeskryf aan verbruikers wat remme aanslaan met aankoop van skoene in die huidige ekonomiese toestande, omdat dit duurder produkte is.
Pepkor sê Tekkie Town, wat ingesluit is in dié afdeling, fokus nog daarop om sy voorraad en ander ondoeltreffendhede in die onderneming te verbeter.
In Januarie is daar sterker verkope ondervind weens die verskuiwing van die aankope van skoolklere.
“Relatief tot ander presteer Pepkor steeds goed in die huidige kleinhandelomgewing, wat die suksesvolle uitvoering van sy strategie met die waarde wat aan verbruikers gebied word, toon.”
Meer oor: Steinhoff | Pepkor | Pep | Ackermans | Meubelhandel | Kleinhandelaars | Klerekleinhandel | Kleinhandel
Pakhuis van R1,3 mjd. vir Pepkor gebou